**ΤΟ ΚΡΑΤΟΣ ΤΗΣ ΜΑΚΕΔΟΝΙΑΣ**

**Οι Μακεδόνες ζουν απομονωμένοι**

* Για πάρα πολλά χρόνια οι Μακεδόνες έζησαν απομονωμένοι, πιστοί στο θεσμό της βασιλείας.
* Είχαν εμπορικές επαφές με τις αποικίες των παραλίων της Μακεδονίας.
* Απέκτησαν από νωρίς πολεμική πείρα, καθώς ήταν αναγκασμένοι να αποκρούουν τις επιθέσεις των γειτόνων τους (Ιλλυριών και Παιόνων).

**Η επαφή με τους άλλους Έλληνες**

* **Περσικοί Πόλεμοι**: Στην 1η περσική εκστρατεία το 492 π.Χ., ο Μαρδόνιος ανάγκασε τη Μακεδονία να γίνει υπόδουλος σύμμαχος της Περσίας.

Στην τρίτη περσική εκστρατεία, ο βασιλιάς της Μακεδονίας ***Αλέξανδρος Α***’ συνόδευσε αναγκαστικά τον Μαρδόνιο, αλλά συμβούλευσε κρυφά τους Έλληνες και βοήθησε πριν τη μάχη των Πλαταιών το 479 π.Χ.

* **Μετά τους Περσικούς Πολέμους**: Οι σχέσεις των Μακεδόνων με τους νότιους Έλληνες έγιναν στενότερες. Οι Αθηναίοι, καθώς φτιάχνουν ισχυρό ναυτικό, προμηθεύονται τα ξύλα αποκλειστικά από τη Μακεδονία. Ο **Αλέξανδρος Α**’ οργανώνει το πεζικό και το ιππικό των Μακεδόνων και μεγαλώνει το κράτος του.

**Η δράση του Αρχέλαου**

* Ο Αρχέλαος **μεταφέρει την πρωτεύουσα του κράτους από τις Αιγές (σημερινή Βεργίνα) στην Πέλλα.** Στις Αιγές εξακολουθούσαν όμως να θάβονται οι Μακεδόνες βασιλείς.
* Όταν οι Αθηναίοι έχασαν στη Σικελία (415-412 π.Χ), οι Μακεδόνες ξαναπήραν πίσω τα ορυχεία που τους είχαν αφαιρέσει πιο πριν οι Αθηναίοι.
* Στην αυλή του Αρχέλαου συγκεντρώθηκαν πολλοί πνευματικοί άνθρωποι της εποχής, μεταξύ των οποίων και ο Ευριπίδης.
* Η ιερή πόλη της Μακεδονίας (κάτι σαν την Ολυμπία) ήταν το **Δίον,** όπου συγκεντρώνονταν οι Μακεδόνες για να τιμήσουν τους θεούς και ιδιαίτερα τον Δία.

**Μετά το θάνατο του Αρχέλαου**: Η Μακεδονία πέρασε πολλά χρόνια αβεβαιότητας και ανασφάλειας, μέχρι που ανέβηκε στο θρόνο ο Φίλιππος Β’.

**ΤΟ ΚΡΑΤΟΣ ΤΗΣ ΜΑΚΕΔΟΝΙΑΣ ΕΠΕΚΤΕΙΝΕΤΑΙ**

**Η άνοδος του Φιλίππου**

Το 359 π.Χ. ανέβηκε στο θρόνο της Μακεδονίας, αφού πρώτα ήταν για ένα διάστημα επίτροπος του ανιψιού του. Θέλοντας να αντιμετωπίσει τις επιθέσεις των βόρειων γειτόνων του Μακεδονικού Βασιλείου και να κάνει τη Μακεδονία μεγάλη δύναμη, ο Φίλιππος **αναδιοργάνωσε το στρατό**:

* Επιστράτευσε αγρότες και βοσκούς της Μακεδονίας
* Εφοδίασε το στρατό με μακρύ δόρυ (5-7 μέτρα), τη **σάρισσα**  και με μικρή ασπίδα
* Εφάρμοσε τη **λοξή φάλαγγα** που είχε δει στη Θήβα (όταν είχε σταλθεί ως όμηρος) και τη συμπλήρωσε με την υποχωρητική κίνηση (ένα κόλπο με το οποίο περικύκλωνε τους εχθρούς)
* Συντήρησε και εκπαίδευσε ισχυρό ιππικό (τον βοήθησε σε αυτό και η μορφολογία του μακεδονικού εδάφους, με τις τεράστιες πεδιάδες)
* Ενίσχυσε το στρατό με πολιορκητικές μηχανές και ελαφρά οπλισμένους στρατιώτες.

Ο μακεδονικός στρατός έγινε πανίσχυρος. Ο Φίλιππος απέκρουσε τις εισβολές των Ιλλυριών και των Παιόνων και ταυτόχρονα έκανε ειρήνη με τους Θράκες.

**Η επέμβαση του φιλίππου στη Ν.Ελλάδα**

Η κατάσταση στη νότια Ελλάδα δεν ήταν καλή. Η Θήβα μετά τη μάχη Μαντίνειας (362 π.Χ.) είχε χάσει την ηγετική της θέση και υπήρχαν συγκρούσεις μεταξύ των πόλεων, που είχαν δημιουργήσει καταστροφές (ακρισία).

Υπήρχαν όμως και φωνές για ειρήνευση και ένωση των Ελλήνων: ο ρητοροδιδάσκαλος **Ισοκράτης** προέτρεπε τον Φίλιππο να ενώσει τους Έλληνες και να επιτεθεί στους Πέρσες. Στην Αθήνα υπήρχαν πολιτικοί που υποστήριζαν τον Φίλιππο και άλλοι που τον μισούσαν (Δημοσθένης).

**Η μάχη της Χαιρώνειας (338 π.Χ.)**

Αφού κυριάρχησε στα παράλια της Μακεδονίας, ο Φίλιππος αναζητούσε συνέχεια αφορμές για να επεμβαίνει στα θέματα της νότιας Ελλάδας. Μια τέτοια αφορμή του δόθηκε, όταν **το αμφικτιονικό συνέδριο κήρυξε τον πόλεμο στην Άμφισσα (στους Φωκείς),** για θέματα που είχαν να κάνουν με το μαντείο των Δελφών (καταπάτηση ιεράς γης) και όρισε αρχιστράτηγο τον Φίλιππο.

Οι Αθηναίοι συμμάχησαν με τους Θηβαίους και παρατάχθηκαν εναντίον του Φιλίππου στην πεδιάδα της Χαιρώνειας (338 π.Χ.). Οι Μακεδόνες με τη λοξή φάλαγγα νίκησαν. Στη μάχη διακρίθηκε και ο 18χρονος γιος του Φιλίππου **Αλέξανδρος**. Οι Μακεδόνες με αυτό τον τρόπο κυριάρχησαν στις πόλεις του νότου.

**Το συνέδριο της Κορίνθου (337 π.Χ.)**

Ο Φίλιππος, σε πανελλήνιο συνέδριο που έγινε στην Κόρινθο, αποφασίστηκε να είναι ο αρχηγός όλων των Ελλήνων στην εκστρατεία που θα γινόταν εναντίον των Περσών. ***Μόνο οι Σπαρτιάτες δε δέχτηκαν*** να ακολουθήσουν τον Μακεδόνα βασιλιά στην εκστρατεία (δε δέχονταν να συμμετάσχουν σε εκστρατεία όπου δε θα ήταν οι ίδιοι αρχηγοί). Η εκστρατεία όμως ματαιώθηκε καθώς ο Φίλιππος τον επόμενο χρόνο δολοφονήθηκε από έναν φρουρό του.

**ΑΛΕΞΑΝΔΡΟΣ (356-323 π.Χ.): Η ΚΑΤΑΚΤΗΣΗ ΤΗΣ ΑΝΑΤΟΛΗΣ**

Ο Αλέξανδρος, γιος του Φιλίππου και της Ολυμπιάδας, έχει δάσκαλο τον Αριστοτέλη και αποκτά παιδεία βαθύτατα ελληνική. Λατρεύει τα έπη του Ομήρου και διαβάζει Πίνδαρο, Ηρόδοτο και Θουκυδίδη. Από παιδί έδειξε τις στρατιωτικές του ικανότητες (στα 16 του, ενώ ο Φίλιππος έλειπε, κατέστειλε μια εξέγερση, ενώ στα 18 του, το 338 π.Χ. ήταν αρχηγός του ιππικού στη μάχη της Χαιρώνειας).

**336 π.Χ**.: γίνεται βασιλιάς της Μακεδονίας, μετά τη δολοφονία του πατέρα του, σε ηλικία 20 ετών. Όνειρό του είναι η πραγματοποίηση του σχεδίου του πατέρα του (συντριβή Περσών και διάδοση ελληνικού πολιτισμού σε όλο τον κόσμο). Συγκαλεί και πάλι το συνέδριο της Κορίνθου, το οποίο του αναθέτει την αρχηγία της εκστρατείας στην Ασία, ονομάζοντάς τον : «στρατηγό αυτοκράτορα».

**335 π.Χ.:** Ο Αλέξανδρος αντιμετωπίζει με επιτυχία τους βόρειους και νότιους γείτονες της Μακεδονίας. Καταστρέφει τη Θήβα, όταν αυτή επαναστατεί. Καμία πόλη δεν τολμά πια να επαναστατήσει.

**Η μεγάλη εκστρατεία (334 – 323 π.Χ.)**

**334 π.Χ.**: Ο Αλέξανδρος αφήνει τοποτηρητή της Μακεδονίας τον Αντίπατρο και ξεκινά την άνοιξη την εκστρατεία με 30.000 πεζούς, 5.000 ιππείς και 160 πλοία.

* Χωρίς να συναντήσει αντίσταση, περνά τον Ελλήσποντο και φθάνει στην **Τροία**, όπου κάνει θυσίες.
* Στη συνέχεια, αντιμετωπίζει με επιτυχία τους Πέρσες **στον Γρανικό ποταμό** (το μακεδονικό ιππικό αιφνιδιαστικά διασχίζει το ποτάμι).
* Κατακτά είτε χωρίς αντίσταση, είτε με πολιορκία μεγάλες πόλεις (Σάρδεις, Έφεσος, Μίλητος, Αλικαρνασσός). Απελευθερώνει τις ιωνικές πόλεις, καταργεί τη φορολογία τους και εγκαθιστά εκεί δημοκρατικά καθεστώτα.

333 π.Χ.: η δεύτερη μεγάλη μάχη εναντίον των Περσών, στην αμμώδη πεδιάδα **της Ισσού**. Ο Αλέξανδρος κερδίζει και ο Πέρσης βασιλιάς Δαρείος Γ’ τρέπεται σε φυγή.

**332 π.Χ.:** Μετά από 7 μήνες πολιορκίας, ο Αλέξανδρος **καταλαμβάνει την Τύρο.** Τα φοινικικά και ροδιακά πλοία μπαίνουν πια στις διαταγές του. Συνεχίζει με την κατάκτηση της Αιγύπτου.

**331 π.Χ.:** Οι ιερείς της Αιγύπτου τον ονομάζουν «γιο του Άμμωνα». Λίγο πριν φύγει από την Αίγυπτο, ιδρύει την Αλεξάνδρεια, η οποία στη συνέχεια θα γίνει σπουδαίο οικονομικό και πολιτισμικό κέντρο της Μεσογείου.

* Η τρίτη και τελευταία μεγάλη μάχη εναντίον των Περσών γίνεται **στα Γαυγάμηλα.**
* Ο Δαρείος μετά την μάχη τρέπεται σε φυγή και ύστερα από λίγο δολοφονείται. **Το περσικό κράτος διαλύεται** και ο Αλέξανδρος μπαίνει νικητής στη **Βαβυλώνα, τα Σούσα και την Περ**σέπολη, όπου βρίσκει τον αυτοκρατορικό θησαυρό των Περσών, μένει για κάποιο διάστημα εκεί.
* Στη συνέχεια καταλαμβάνει και τα **Εκβάτανα**. Όλες οι εξουσίες του Πέρση βασιλιά περιέρχονται στα χέρια του και στην ουσία ο σκοπός της εκστρατείας έχει πια πραγματωθεί.

**330 π.Χ.:** Ο Αλέξανδρος κυνηγά τον σατράπη Βήσσο, ο οποίος είχε σκοτώσει τον Δαρείο και ήθελε να τον διαδεχθεί. Φθάνει ως το σημερινό Ουζμπεκιστάν και Τατζικιστάν (**κατάκτηση Αρίας, Βακτρίας, Δραγγιανής**). Ο Βήσσος τελικά συλλαμβάνεται και εκτελείται. Ανακαλύπτεται  σχέδιο δολοφονίας του Αλέξανδρου από τον γιο του Παρμενίωνα. Και οι δυο εκτελούνται από τον Αλέξανδρο.

**327 π.Χ.:** Ο Αλέξανδρος παντρεύεται τη Ρωξάνη και την ίδια χρονιά προετοιμάζει την εκστρατεία του στην Ινδία.

**326 π.Χ.:** Ο Αλέξανδρος περνάει τον Ινδό ποταμό και στη συνέχεια τον Υδάσπη (παραπόταμος του Ινδού). Ακολουθεί μεγάλη μάχη με τον Ινδό βασιλιά Πώρο (30.000 πεζοί + 4.000 ιππείς + 300 άρματα + 200 πολεμικοί ελέφαντες!)Ο στρατός του Αλεξάνδρου νικά.

* Ο Αλέξανδρος θέλει να συνεχίσει και να φθάσει στον ποταμό Γάγγη. Στον ποταμό Ύφαση, όμως ο στρατός αρνείται να συνεχίσει την προέλαση και ζητά από τον Αλέξανδρο να επιστέψουν πίσω. Ο Αλέξανδρος τελικά δέχεται και χωρίζει το στρατό του σε 3 μέρη για να επιστρέψουν στην Ελλάδα.

**324 π.Χ.:** Ο Αλέξανδρος, ως επικεφαλής του ενός από τα τρία μέρη του στρατού, **φθάνει στα Σούσα**, όπου μένει για λίγο, κάνει εκεί γιορτές και μοιράζει αξιώματα σε διάφορους Πέρσες.

**323 π.Χ.:** Ο Αλέξανδρος πάει στην Βαβυλώνα. Προετοιμάζει εκστρατεία στην Αραβική χερσόνησο, αλλά εκδηλώνει πυρετό μετά από ένα συμπόσιο και **πεθαίνει** μετά από ολιγοήμερη ασθένεια.

**ΤΟ ΕΡΓΟ ΤΟΥ ΑΛΕΞΑΝΔΡΟΥ**

**Δημιουργεί μια τεράστια αυτοκρατορία:** από την Αδριατική θάλασσα ως τον Ινδό ποταμό και από την Κασπία θάλασσα ως την Αίγυπτο

Μέσα σε αυτό το κράτος πολλοί διαφορετικοί λαοί, που μιλούσαν διαφορετικές γλώσσες, είχαν διαφορετικές θρησκείες και διαφορετικές νοοτροπίες και παραδόσεις.

**Συμπεριφέρεται ως καλός ηγεμόνας και όχι ως κατακτητής:**

* **Εντάσσονται στον ελληνικό στρατό Πέρσες**, αφού πρώτα εκπαιδεύονται στη μακεδονική πολεμική τακτική και μαθαίνουν ελληνικά γράμματα
* (μετά την εκστρατεία στην Ινδία,).
* **Διατηρείται η διοικητική διαίρεση της περσικής αυτοκρατορίας** και υιοθετούνται ορισμένα από τα έθιμα της περσικής αυλής.
* **Ενθαρρύνονται οι μεικτοί γάμοι** ως ένα μέσο συμφιλίωσης Ελλήνων και Περσών. Επιδίωξη του Αλέξανδρου δεν ήταν να μεταβληθούν οι λαοί της Ασίας σε Έλληνες, αλλά να αναμειχθούν σ’ ένα αρμονικό σύνολο. Ο ίδιος δίνει το παράδειγμα και παντρεύεται τη **Ρωξάνη**(κόρη ενός ευγενή από τη Βακτριανή). Μέσα σε μία μέρα, όταν ο στρατός του επιστρέφει από την Ινδία, οι περισσότεροι στρατηγοί και 10.000 στρατιώτες παντρεύονται Περσίδες.

**Ιδρύονται νέες πόλεις**: Στις νέες Αλεξάνδρειες εγκαταστάθηκαν αρχικά Έλληνες στρατιώτες. Στη συνέχεια, εγκαταστάθηκαν σε αυτές πολλοί Έλληνες από την Ελλάδα και τη Μικρά Ασία. Σταδιακά, οι πόλεις έγιναν «κυψέλες του ελληνισμού» (άνθισε η ελληνική παιδεία, η γλώσσα και ο ελληνικός τρόπος ζωής). Ο ελληνισμός απλώθηκε ως τα βάθη της Ανατολής.

**Καλλιεργείται το ελληνικό πνεύμα**

* Ο Αλέξανδρος καλεί καλλιτέχνες από την Ελλάδα, όπως τον Λύσιππο και τον Απελλή**,** για να αποθανατίσουν με την τέχνη τους τη δόξα του.
* οργανώνει σε διάφορες πόλεις αθλητικούς και μουσικούς αγώνες
* οργανώνει τη διδασκαλία των ελληνικών για 40.000 παιδιά της Περσίας

**Κατανοεί την αξία της ανεξιθρησκίας**

**Λαμβάνει μέτρα για την οικονομική ανάπτυξη**

* Ενθαρρύνονται οι ανταλλαγές προϊόντων (εμπόριο) και οι μετακινήσεις των ανθρώπων.
* Γι’ αυτό, κατασκευάζονται ή επιδιορθώνονται δρόμοι, λιμάνια, διώρυγες και πλοία.
* Επιβάλλεται στην αυτοκρατορία ένα κοινό νόμισμα : τα μακεδονικά νομίσματα αντικαθιστούν τους περσικούς «δαρείκους» (τα βαριά περσικά νομίσματα).

**Πολίτευμα που εφαρμόζει την ισότητα των λαών**

Θεμελιώνεται ένα συγκεντρωτικό πολίτευμα στο οποίο όλοι οι λαοί είναι ίσοι μεταξύ τους (για πρώτη φορά εγκαινιάζεται μια αντιρατσιστική πολιτική): γι’ αυτό το τελευταίο η ιστορία δίκαια ονόμασε τον Αλέξανδρο «Μέγα».